Tragedia de la 2 Mai. Manifestație de protest legată de judecarea lui Vlad Pascu
- Mădălina Sfrijan
- 2 mai 2024, 16:31
Familiile victimelor accidentului de la 2 Mai ies din nou în stradă. Alături de prieteni și cetățenii impresionați de drama prin care trec, aceștia vor lua parte la o manifestație de protest. Cu toții se vor întâlni în Vama Veche, stațiunea din care vor porni spre locul accidentului. Părinţii celor doi tineri morți în urma accidentului sunt nemulțumiți de modul în care decurge procesul lui Vlad Pascu.
Manifestație de protest față de modul în care decurge procesul lui Vlad Pascu
După ce și-au pierdut copii și s-au lovit de problemele legate de judecarea lui Vlad Pascu, părinții victimelor își strigă durerea în stradă. Astfel, aceștia vor lua parte, joi, la o manifestație de protest.
„În urma unui tragic accident petrecut în vara anului trecut, la 2 Mai, în care doi tineri au fost rupţi din viaţă de un şofer băut şi drogat, iar justiţia pare să fie oarbă şi surdă la strigătele de dreptate, ne unim într-un act de solidaritate şi protest”, anunţă organizatorii.
Manifestanţii vor merge la locul accidentului
Apropiații victimelor tragediei de la 2 Mai se vor reuni la ora 17.00, în Vama Veche. Aceștia vor porni către locul accidentului de la 2 Mai.
„Ne dorim să arătăm lunii că suntem uniţi în faţa injustiţiei şi că nu vom tolera ca vinovaţii să scape nepedepsiţi. Nu uităm şi nu vom uita niciodată pe cei doi tineri, Sebi şi Roberta, care şi-au pierdut viaţa într-un mod atât de tragic şi nedrept. Fie ca vocea noastră să fie ecoul luptei lor pentru dreptate. Alătură--te nouă şi arată că dreptatea nu poate fi ignorată”, este mesajul celor care au iniţiat protestul.
Dosarul lui Vlad Pascu. Judecătoarea Ioana Ancuța Popoviciu se va ocupa în continuare de caz
Părinții victimelor s-au arătat nemulțumiți de atitudinea judecătoarei Ioana Ancuța Popoviciu.
„Vom porni de pe strada Ion Creangă, vom merge exact pe drumul pe care l-au parcurs copiii noștri până la locul accidentului. Va fi un marș al tăcerii. Astăzi, pentru că a început sezonul estival și poate ne aude cineva și vom face trotuar în locul unde au murit băiatul meu și Roberta. Sper să ne strângem cât mai mulți. Sunt atâția tineri în Vama Veche, poate ni se alătură și poate ne va vedea cineva și pe noi”, a declarat tatăl lui Sebi, Valentin Olariu.
La unul dintre termene, aceasta a întrebat dacă una dintre victime se află în sala de judecată. Familiile celor doi tineri morți în accident au cerut ca acesta să fie schimbată. Cu toate acestea, în data de 24 aprilie, Consiliul Superior al Magistraturii a decis ca aceasta să nu fie suspendată din funcție, respingând cererea Inspecției Judiciare ca neîntemeiată.